BESLUTNING FRA DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB om import af stål til Den Europæiske Union (96/C 138/07)

(Enstemmigt vedtaget på det 328. plenarmøde den 14. marts 1996, idet dog et medlem undlod at stemme)

DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB,

- der henviser til sine tidligere beslutninger, som helt eller delvis har vedrørt problemerne i forbindelse med import til EU, især beslutningerne af 8. februar og 7. juni 1991, af 2. juni og 20. november 1992, af 2. og 19. april 1993 og af 16. december 1994;

- der konstaterer følgende:

- visse tredjelandes handelsvirksomhed udføres stadig oftere på en sådan måde, at den er præget af illoyal praksis med dumpingpriser, der i de mest ekstreme tilfælde kun udgør 50 % af fællesskabsproducenternes priser for tilsvarende produkter;

- den sådan handelsvirksomhed udøves i almindelighed af producenter, der åbent eller skjult får tilskud, og hvis eksport derfor ikke er undergivet krav om rentabilitet;

- selv de mest konkurrencedygtige fællesskabsvirksomheder er naturligvis ikke i stand til at imødegå en sådan import ved hjælp af normale handelspolitiske midler;

- denne illoyale praksis har bidraget til, at importen af stål til EU, der allerede var steget betydeligt i 1994, fortsat er stigende. Efter de seneste skøn var importen på over 14 mio. tons i 1995 (udtrykt i råstål: ca. 16 mio. tons), hvilket klart er en absolut rekord i Fællesskabets historie;

- for praktisk taget alle valsede produkter er tredjelandes markedsandel i EU steget betydeligt de seneste år. Fra 1991 til 1995 er andelen steget fra 6 til 15 % for varmtvalsede bredbånd og fra 9 til 24 % for tykke og middeltykke plader;

- alene inden for de seneste to år har væksten i importen (8-9 mio. tons) fra tredjelande svaret til ca. 33 mio. arbejdstimer; det er derfor nødvendigt særlig at have opmærksomheden rettet mod de sociale følger for arbejdstagerne;

- desuden er der for en række importerede produkter ikke tilstrækkelige garantier for deres kvalitet og for, at de ikke er radioaktive;

- efter indgribende strukturomlægninger har jern- og stålindustrien i EU forbedret sin tekniske og økonomiske konkurrenceevne betydeligt. Hvis konkurrence inden for handelen kun var baseret på effektivitet, kunne jern- og stålindustrien i Fællesskabet bedre hævde sig over for sine konkurrenter fra tredjelande, der arbejder under unormale vilkår, og de importerede mængder ville blive betydeligt mindre;

- anmoder Europa-Kommissionen om

- som led i dens fortsatte markedsovervågning og udarbejdelse af prognoser særlig at have opmærksomheden rettet mod udviklingen i importmængder og -priser og mod importens indvirkning på situationen for de stålproducerende og -forarbejdende virksomheder i EU;

- som allerede krævet i tidligere beslutninger at undersøge og behandle de fremsatte klager over import med den nødvendige hurtighed og effektivitet, idet forvaltningen af antidumpingpolitikken skal holdes strengt adskilt fra alle politiske hensyn - som det er tilfældet i de fleste lande uden for EU - således at der hurtigt gribes ind over for import til EU, der finder sted på illoyale konkurrencevilkår;

- at foretage en særlig overvågning af importen fra tredjelande, hvor der foretages eller vil kunne foretages en ulovlig ændring af bestemmelsesstedet. Med henblik herpå er en opretholdelse og geografisk udvidelse af dobbeltbevillingssystemet - der bør forbedres - et hensigtsmæssigt og nødvendigt middel. Systemet bør især udvides til også at omfatte stålprodukter, som har undergået første forarbejdning;

- at drage omsorg for, at de importerede produkter har en tilstrækkelig kvalitet til endelig anvendelse, og ved grænserne at foretage passende kontrol af alle produkter (råvarer, halvfabrikata og færdigvarer) for at undgå risikoen for import af radioaktivt kontaminerede produkter;

- på ny at henvende sig til medlemsstaterne og opfordre alle til at overholde deres forpligtelser både hvad angår en hurtig indberetning til De Europæiske Fællesskabers Statistiske Kontor af detaljerede udenrigshandelstal for stål og hvad angår indlevering af de i forordning (EF) nr. 2914/95 foreskrevne importdokumenter, og såfremt disse skridt ikke giver resultat i de kommende uger at anvende andre informationskilder, der gør det muligt at følge importudviklingen i de medlemsstater, hvor statistikkerne er utilstrækkelige eller forsinkede. Utilstrækkelige og forsinkede statistikker medfører, at jern- og stålindustrien i EU ikke kan anvende de handelspolitiske midler, der følger af GATT-antidumpingaftalen, eller efter samme tidsplan som den amerikanske industri. Det Rådgivende Udvalg finder det alvorligt og uacceptabelt, at udenrigshandelsstatistikkerne offentliggøres med op til et års forsinkelse, eller at de i visse tilfælde helt mangler. Under disse omstændigheder er et a priori-tilsynssystem over for alle tredjelande stadig nødvendigt;

- under forhandlinger med tredjelande - på samme måde som fastlagt i den internationale tekstilaftale, hvor de årlige kvotaforhøjelser i gennemsnit er på 3-4 % - at tage hensyn til den sandsynlige udvikling i stålforbruget i EU, så meget mere som der er fare for, at visse tidligere handelsindrømmelser (f.eks. en 50 % forhøjelse af kvoterne for Rusland, Ukraine og Kasakhstan over to år) kan få visse tredjelande til uforholdsmæssigt at forøge deres eksport til EU;

- at udarbejde en liste over tredjelande, hvis stålproducenter ifølge Kommissionens oplysninger får statsstøtte.